सारनी| दूषित दूध की जांच करने पहुंचे अमला उस समय आश्चर्य में पड़ गया जब गांव से आने वाले दूधवाले डिब्बे में पैकेट का दूध मिलाते दिखे। खाद्य विभाग की टीम ने जांच के लिए रोका तो कई दूध वाले भाग गए। टीम ने चार अलग-अलग स्थानों से सेंपलिंग की। घरों में सुबह 7 बजे दूध पहुंचने के टाइम पर खाद्य एवं अपमिश्रण विभाग की टीम पहुंची। बगडोना में 1 दूधवाले को जांच के लिए पकड़ा तो बाकी शहर नहीं पहुंचे। यहां सेंपलिंग कर टीम ने अन्य दूधवालों की तलाश की, लेकिन कॉलोनी से सभी नदारद मिले। टीम शोभापुर, पाथाखेड़ा में जांच करते हुए सारनी पहुंची। बैतूल से आए खाद्य एवं अपमिश्रण अधिकारी संदीप पाटिल ने बताया विशेषकर दूध की जांच करने के लिए टीम यहां पहुंची थी। दो से तीन स्थानों पर गाय-भैंस का दूध बेचने वाले डिब्बे में पैकेट का दूध मिलाते मिले।